Document ID: 32007R1567

KOMISJONI MÄÄRUS (EÜ) nr 1567/2007,
21. detsember 2007,
millega määratakse kindlaks kvoodivälise isoglükoosi eksportimise koguseline piirnorm kuni 2007/2008. turustusaasta lõpuni
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. veebruari 2006. aasta määrust (EÜ) nr 318/2006 suhkrusektori turgude ühise korralduse kohta, (1) eriti selle artikli 12 punkti d,
ning arvestades järgmist:
(1)
Määrusega (EÜ) nr 318/2006 on kehtestatud suhkrusektori turgude ühise korralduse eeskirjad. Vastavalt määruse (EÜ) nr 318/2006 artikli 12 punktile d võib kõnealuse määruse artiklis 7 osutatud isoglükoosikvoodist enam toodetud isoglükoosikoguseid eksportida üksnes kindlaksmääratava kogusepiirangu ulatuses.
(2)
Teatavate ühenduse isoglükoositootjate jaoks on ühendusest välja eksportimine nende majandustegevuse oluline osa ning nad on esindatud ühendusevälistel traditsioonilistel turgudel. Isoglükoosi eksportimine nendele turgudele võib olla majanduslikult elujõuline ka ilma eksporditoetusi andmata. Seetõttu tuleb kvoodivälisele isoglükoosi ekspordile määrata kindlaks koguseline piirnorm, et asjaomased ühenduse tootjad võiksid oma tarneid traditsioonilistele turgudele jätkata.
(3)
Kuni 2007/2008. turustusaasta lõpuni, s.o 30. septembrini 2008, on kvoodivälise isoglükoosi eksportimisel turunõudlusele vastavaks hinnatud koguseline piirnorm 40 000 t kuivainena.
(4)
Litsentsitaotluste esitamise kohta tuleks kehtestada üksikasjalikud eeskirjad, et tagada õiguspärane juhtimine ja tõhus kontroll ning hoida ära spekuleerimist. Eeskirjade puhul tuleks võtta arvesse kehtivate õigusaktidega ette nähtud korda, mida kohandatakse vastavalt kõnealuse sektori vajadustele.
(5)
Pettuseohu vähendamiseks ja hoidmaks ära kuritarvitamist, mis võiks kaasneda asjaomase isoglükoosi reimportimise või uuesti sissevedamisega ühendusse, tuleks teatavad Lääne-Balkani riigid kvoodivälise isoglükoosi eksportimiseks toetuskõlblike sihtkohtade hulgast välja arvata. Siiski ei tohiks seda väljaarvamist kohaldada kõnealuse piirkonna nende riikide puhul, mille ametivõimud peavad ühendusse eksporditavate suhkru- või isoglükoositoodete päritolu kinnitamiseks väljastama ekspordisertifikaadi, sest see piirab pettuseohtu.
(6)
Samuti ei tohiks kvoodivälise isoglükoosi eksporti lubada teatavatest lähematest sihtkohtadest, et tagada ühtsus suhkrusektori ekspordi asjakohaste sätetega, mis on kehtestatud komisjoni 27. juuli 2007. aasta määrusega (EÜ) nr 900/2007, mis käsitleb alalist pakkumismenetlust valge suhkru eksporditoetuste kindlaksmääramiseks 2007/2008. turustusaastaks, (2) ning komisjoni 14. septembri 2007. aasta määrusega (EÜ) nr 1060/2007, millega kuulutatakse välja alaline pakkumismenetlus Belgia, Tšehhi Vabariigi, Iirimaa, Hispaania, Itaalia, Ungari, Slovakkia ja Rootsi sekkumisametite valduses oleva suhkru ekspordiks edasimüümiseks. (3)
(7)
Liikmesriikidelt tuleks nõuda kõikide vajalike kontrollimeetmete võtmist, et võidelda reimportimise ohuga ning eelkõige tagada tagasitoodud kaupa käsitlevate erieeskirjade järgimine, millele on osutatud nõukogu 12. oktoobri 1992. aasta määruses (EMÜ) nr 2913/92, millega kehtestatakse ühenduse tolliseadustik, (4) ning komisjoni 2. juuli 1993. aasta määruses (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik. (5)
(8)
Komisjoni 30. juuni 2006. aasta määruse (EÜ) nr 951/2006 (millega kehtestatakse nõukogu määruse (EÜ) nr 318/2006 üksikasjalikud rakenduseeskirjad kolmandate riikidega kauplemise suhtes suhkrusektoris) (6) sätetele lisaks tuleks kehtestada täiendavad rakendussätted käesoleva määrusega kindlaksmääratud kogusepiirangute haldamiseks, eelkõige ekspordilitsentside taotlemise tingimuste suhtes.
(9)
Käesoleva määrusega ette nähtud meetmed on kooskõlas suhkruturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Koguseline piirnorm kvoodivälise isoglükoosi eksportimisel
1. Kuni 2007/2008. turustusaasta lõpuni, s.o 30. septembrini 2008, on määruse (EÜ) nr 318/2006 artikli 12 punktis d osutatud, CN-koodide 1702 40 10, 1702 60 10 ja 1702 90 30 alla kuuluva kvoodivälise isoglükoosi ilma toetuseta eksportimise koguseline piirnorm 40 000 tonni kuivainena.
2. Lõikes 1 kindlaksmääratud koguselise piirnormi raames on lubatud eksportida kõikidesse sihtkohtadesse, välja arvatud:
a)
kolmandad riigid: Andorra, Albaania, Bosnia ja Hertsegoviina, endine Jugoslaavia Makedoonia Vabariik, Liechtenstein, Montenegro, Püha Tool (Vatikani Linnriik) ja San Marino;
b)
ELi liikmesriikide territooriumid, mis ei ole ühenduse tolliterritooriumi osad: Ceuta ja Melilla, Fääri saared, Gibraltar, Gröönimaa, Helgoland, Livigno ja Campione d’Italia haldusüksused ning Küprose Vabariigi piirkonnad, mille üle Küprose Vabariigi valitsusel puudub tegelik kontroll;
c)
Euroopa territooriumid, mille välissuhete eest vastutab liikmesriik, kuid mis ei ole ühenduse tolliterritooriumi osad: Gibraltar.
3. Lõikes 1 osutatud toodete eksport on lubatud üksnes juhul, kui tooted vastavad järgmistele tingimustele:
a)
need on saadud glükoosi isomeerimise teel;
b)
nende kuivaine fruktoosisisaldus on vähemalt 41 massiprotsenti;
c)
nende polüsahhariidide ja oligosahhariidide, sealhulgas di- ja trisahhariidide üldsisaldus kuivaines on kuni 8,5 massiprotsenti.
Isoglükoosi kuivainesisaldus määratakse massiproportsioonis 1:1 vedeldatud lahuse tiheduse põhjal või väga suure tihedusega toodete puhul kuivatamise teel.
Artikkel 2
Ekspordilitsentsid
1. Artikli 1 lõikes 1 kindlaksmääratud koguselise piirnormi raames toimuva ekspordi puhul tuleb vastavalt komisjoni määrusele (EÜ) nr 1291/2000, (7) komisjoni määrusele (EÜ) nr 951/2006 ja komisjoni määruse (EÜ) nr 967/2006 (8) artiklile 19 esitada ekspordilitsents, kui käesolevas määruses ei ole sätestatud teisiti.
2. Erandina määruse (EÜ) nr 1291/2000 artiklist 9 ei ole ekspordilitsentsidest tulenevad õigused loovutatavad.
Artikkel 3
Ekspordilitsentside taotlemine
1. Käesoleva määruse artikli 1 lõikes 1 kindlaks määratud koguselise piirnormiga seotud ekspordilitsentside taotlusi võivad esitada üksnes need isoglükoositootjad, keda on vastavalt määruse (EÜ) nr 318/2006 artiklile 17 tunnustatud ning kellele on kooskõlas kõnealuse määruse artikliga 7 eraldatud 2007/2008. turustusaastaks isoglükoosi kvoot.
2. Ekspordilitsentside taotlused esitatakse selle liikmesriigi pädevale asutusele, kus taotlejale on eraldatud isoglükoosi kvoot.
3. Ekspordilitsentside taotlusi on võimalik esitada igal nädalal esmaspäevast reedeni alates käesoleva määruse jõustumisest kuni litsentside väljastamise peatamiseni vastavalt artiklile 8.
4. Lõikes 3 osutatud nädalase ajavahemiku jooksul võivad taotlejad esitada ainult ühe taotluse.
5. Ühe ekspordilitsentsi jaoks taotletav kogus ei või ületada 5 000 tonni.
6. Koos taotlusega tuleb esitada tõend, et artiklis 4 osutatud tagatis on esitatud.
7. Ekspordilitsentsi taotluse ja ekspordilitsentsi lahtrisse 20 tehakse järgmine kanne:
„kvoodiväline isoglükoos eksportimiseks ilma toetuseta”.
Artikkel 4
Ekspordilitsentsi tagatis
1. Erandina määruse (EÜ) nr 951/2006 artikli 12 lõike 1 punkti b neljandast taandest esitab taotleja tagatise 110 eurot ühe tonni isoglükoosi kuivaine netomassi kohta.
2. Lõikes 1 osutatud tagatise võib taotleja valikul esitada sularahas või garantiina, mille annab välja selle liikmesriigi poolt sätestatud nõuetele vastav asutus, kus litsentsitaotlus esitatakse.
3. Lõikes 1 osutatud tagatis vabastatakse määruse (EÜ) nr 1291/2000 artikli 35 kohaselt:
a)
koguste kohta, mille puhul taotleja on määruse (EÜ) nr 1291/2000 artikli 31 lõikes b ja artikli 32 lõike 1 punkti b alapunktis i esitatud tähenduses täitnud ekspordikohustuse, mis tuleneb käesoleva määruse artikli 6 kohaselt väljastatud litsentsidest, ning
b)
kui taotleja on esitanud ekspordilitsentsi väljastanud liikmesriigi pädevatele asutustele rahuldava tõendi, et kõnealuse isoglükoosikoguse importimisel on tolliformaalsused komisjoni määruse (EÜ) nr 800/1999 (9) artikli 16 kohaselt täidetud.
4. Lõikes 3 osutatud tõendid esitatakse 12 kuu jooksul alates ekspordideklaratsiooni vastuvõtmise kuupäevast.
Artikkel 5
Liikmesriikide teatamiskohustus
1. Liikmesriigid teatavad komisjonile hiljemalt iga nädala esimesel tööpäeval isoglükoosi kogused, mille kohta on eelneval nädalal esitatud ekspordilitsentside taotlused.
Taotletud kogused esitatakse kaheksakohaliste CN-koodide kaupa. Liikmesriigid teavitavad komisjoni ka juhul, kui ühtegi ekspordilitsentsi taotlust ei ole esitatud.
Seda lõiget kohaldatakse üksnes nende liikmesriikide suhtes, kelle isoglükoosi kvoot 2007/2008. turustusaastaks on määratud kindlaks määruse (EÜ) nr 318/2006 III lisas ja/või IV lisa II punktis.
2. Komisjon koostab iganädalase arvestuse kogustest, mille kohta on esitatud ekspordilitsentside taotlused.
Artikkel 6
Litsentside väljastamine ja kehtivus
1. Litsentsid väljastatakse artikli 5 lõikes 1 osutatud teatamisest arvates kolmandal tööpäeval, võttes vajaduse korral arvesse komisjoni poolt vastavalt artiklile 8 kindlaks määratud heakskiiduprotsenti.
2. Liikmesriigid teatavad komisjonile iga nädala esimesel tööpäeval isoglükoosi kogused, mille kohta on eelneval nädalal väljastatud ekspordilitsentsid.
3. Artikli 1 lõikes 1 kindlaksmääratud koguselise piirnormiga seoses väljastatud ekspordilitsentsid kehtivad alates nende tegeliku väljastamise kuupäevast kuni väljastamise kuule järgneva kolmanda kuu lõpuni, kuid mitte kauem kui 30. septembrini 2008.
4. Liikmesriigid peavad arvestust ekspordilitsentside alusel tegelikult eksporditud isoglükoosikoguste üle.
5. Liikmesriigid teatavad komisjonile enne iga kuu lõppu isoglükoosi kogused, mis on eelneva kuu jooksul tegelikult eksporditud.
6. Käesoleva artikli lõikeid 2, 4 ja 5 kohaldatakse üksnes nende liikmesriikide suhtes, kelle isoglükoosi kvoot 2007/2008. turustusaastaks on määratud kindlaks määruse (EÜ) nr 318/2006 III lisas ja/või IV lisa II punktis.
Artikkel 7
Teatamisviis
Artikli 5 lõikes 1 ning artikli 6 lõigetes 2 ja 5 osutatud teave saadetakse elektrooniliselt vastavalt vormile, mille komisjon on liikmesriikidele selleks ette näinud.
Artikkel 8
Ekspordilitsentside väljaandmise peatamine
Kui ekspordilitsentside jaoks taotletavad kogused ületavad asjaomaseks ajavahemikuks käesoleva määruse artikli 1 lõikega 1 kindlaks määratud koguselise piirnormi, kohaldatakse määruse (EÜ) nr 951/2006 artiklit 9 mutatis mutandis.
Artikkel 9
Kontrollimine
Liikmesriigid võtavad kõik vajalikud meetmed asjakohase kontrolli kehtestamiseks, et tagada tagasitoodud kaupa käsitlevate erieeskirjade järgimine, mis on sätestatud määruse (EMÜ) nr 2913/92 VI jaotise 2. peatükis ja määruse (EÜ) nr 2454/93 III osa I jaotises, ning vältida kolmandate riikidega sõlmitud sooduslepingute eiramist.
Artikkel 10
Jõustumine ja kohaldatavus
Käesolev määrus jõustub Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. detsember 2007

Labels: 3
17